De nedsatte færgepriser til Læsø har haft stort effekt, siden tiltaget tilbage i juni blev vedtaget. Det er konklusionen på en statusrapport, som Læse Kommune, Færgeselskabet og Læse Turist- og Erhvervsforening har udarbejdet. Færgepriserne blev nedsat i juni som følge af en lov om landevejsprincippet, der indebærer, at det skal koste det samme at sejle med færge som at køre den samme strækning i bil. Til Læsø blev færgepriserne nedsat med cirka 50 procent. Dermed gik en fyldt bil fra at koste 460 kroner til 225 kroner for en enkelt billet. Derudover blev personpriserne nedsat fra 99 kroner til 50 kroner. På kommunalbestyrelsens seneste møde den 28. november blev evaluteringen af perioden fremlagt. Ifølge referatet fra mødet er der sket en stigning på 37 procent i biler og 30 procent passagerer til Læsø. Derudover er antallet campingvogne til øen steget med 340 procent. For autocampere er stigningen 182 prcoent. Kommunalbestyrelsen skriver i referatet, at en enkelt restaurant har oplevet en forøget omsætnig på over 300.000 kroner på en måned. Ud fra de tilgængelige tal antages det, at øen har oplevet en meromsætning på over 10 millioner kroner inklusiv moms.

Referat:
Læsø Kommune vurderer, at øens omsætning er vokset med 10 millioner kroner, siden færgepriserne i sommer blev sænket.